AOT เผยยอดผู้โดยสารสนามบินสุวรรณภูมิช่วงสงกรานต์กว่า 2.26 ล้านคน
AOT เผยยอดผู้โดยสารสนามบินสุวรรณภูมิในช่วงสงกรานต์กว่า 2.26 ล้านคน เพิ่มขึ้นจากปีก่อน 8.63%
19 เม.ย. 2560

นายศิโรตม์ ดวงรัตน์ ผู้อำนวยการท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) หรือ AOT เปิดเผยว่า ในช่วงเทศกาลสงกรานต์ระหว่างวันที่ 5-17 เมษายน 2560 ท่าอากาศยานสุวรรณภูมิ (ทสภ.) มีผู้โดยสารมาใช้บริการในช่วงดังกล่าวจำนวน 2,263,552 ล้านคน ซึ่งเมื่อเปรียบเทียบกับจำนวนผู้โดยสารในช่วงปี 2559 มีจำนวนเพิ่มขึ้น 8.63% หรือเฉลี่ยวันละ 174,119 คน แบ่งเป็นผู้โดยสารเดินทางระหว่างประเทศ 1,843,600 คน เพิ่มขึ้น 5.51% และผู้โดยสารเดินทางภายในประเทศจำนวน 419,952 คน เพิ่มขึ้น 24.79%
ส่วนจำนวนเที่ยวบินมีทั้งสิ้น 12,183 เที่ยวบิน เฉลี่ยวันละ 937 เที่ยวบิน ซึ่งเมื่อเปรียบเทียบกับจำนวนเที่ยวบินในช่วงเดียวกันของปีที่แล้วพบว่าเพิ่มขึ้น 1.18% แบ่งเป็นเที่ยวบิน ระหว่างประเทศจำนวน 9,116 เที่ยวบิน ลดลง 1.65% และเที่ยวบินภายในประเทศจำนวน 3,067 เที่ยวบิน เพิ่มขึ้น 10.64%